b'\n_START_ARTICLE_\nTriburi germanice\n_START_SECTION_\nEtnonim\n_START_PARAGRAPH_\nCuv\xc3\xa2ntul rom\xc3\xa2nesc "germani" provine din cuv\xc3\xa2ntul latinesc "germani", \xc3\xaen timp ce cuv\xc3\xa2ntul "nem\xc8\x9bi" este de origine romanica ._NEWLINE_Exist\xc4\x83 diferite etimologii pentru cuv\xc3\xa2ntul "germani". Ca adjectiv, el este pluralul adjectivului "germanus" (de la "germen", ("s\xc4\x83m\xc3\xa2n\xc8\x9b\xc4\x83")), care are sensul de "\xc3\xaenrudit". Ca etnonim, acest cuv\xc3\xa2nt este atestat pentru prima oar\xc4\x83 \xc3\xaen anul 223 \xc3\xae.Hr., \xc3\xaen inscrip\xc8\x9bia "Fasti Capotolini", DE GALLEIS INSVBRIBVS ET GERM, unde ar putea pur \xc8\x99i simplu s\xc4\x83 se refere la popoare "\xc3\xaenrudite" cu galii. Dac\xc4\x83 substantivul ulterior "Germani" provine din acest cuv\xc3\xa2nt, s-ar putea ca el s\xc4\x83 provin\xc4\x83 de la faptul c\xc4\x83 romanii vedeau triburile germanice ca alia\xc8\x9bi ai cel\xc8\x9bilor._NEWLINE_Termenul este folosit pentru prima oar\xc4\x83 cu sensul de "popoare din "Germania", separate de gali" de Cezar. \xc3\x8en acest sens, ar putea fi un \xc3\xaemprumut dintr-o limb\xc4\x83 celt\xc4\x83, un exonim aplicat triburilor germanice pe baza cuv\xc3\xa2ntului celt pentru "vecin".  O a III-a sugestie consider\xc4\x83 c\xc4\x83 numele provine direct de la numele hermundurilor._NEWLINE_Sugestia c\xc4\x83 ar proveni din termenul gal pentru "vecin" ia \xc3\xaen calcul cuvintele "gair" din irlandeza veche, "ger" din galez\xc4\x83, \xc3\xaensemn\xc3\xa2nd "aproape","gearr" din irlandez\xc4\x83, "scurt" (cu sensul de distan\xc8\x9b\xc4\x83 scurt\xc4\x83), dintr-o r\xc4\x83d\xc4\x83cin\xc4\x83 proto-celt\xc4\x83 "gerso-s*, \xc3\xaenrudit\xc4\x83 mai departe cu "chereion" din greaca antic\xc4\x83, "inferior" \xc8\x99i cu englezescul "gash". R\xc4\x83d\xc4\x83cina proto-indo-european\xc4\x83 ar putea fi de forma: "*kar-", "*ker-", "*gar-", "*gher-"._NEWLINE_Din c\xc3\xa2te se pare, germanii nu aveau un endonim care s\xc4\x83 includ\xc4\x83 toate popoarele vorbitoare de limbi germanice \xc8\x99i s\xc4\x83 le exclud\xc4\x83 pe celelalte. Pe de alt\xc4\x83 parte, negermanii, \xc3\xaen principal cel\xc8\x9bi, romani, greci, erau numi\xc8\x9bi "walha-*" (acest cuv\xc3\xa2nt este la originea unor cuvinte precum Wales, Vlahi, Valonia etc.)._NEWLINE_Cuv\xc3\xa2ntul generic "\xc3\xbeiuda-*" ("oameni") (care apare \xc3\xaen numeroase nume proprii, precum "Thiud-reks" \xc8\x99i, de asemenea, \xc3\xaen etnonimul "Suedezi" din engleza veche "sweo-\xc3\xb0\xc4\x93od") nu este o auto-denumire. Totu\xc8\x99i, adjectivul derivat din acest substantiv, "\xc3\xbeiudiskaz*", ("popular"), a fost folosit \xc3\xaen referire la limba poporului, \xc3\xaen opozi\xc8\x9bie cu limba latin\xc4\x83 (primul exemplu men\xc8\x9bionat \xc3\xaen 786). Cuv\xc3\xa2ntul a evoluat diferen\xc8\x9biat apoi \xc3\xaen perioada medieval\xc4\x83, \xc3\xaen  german\xc4\x83: "Deutsch" (\xc3\xaensemn\xc3\xa2nd: german), englez\xc4\x83 "Dutch", olandez\xc4\x83: "Duits" \xc8\x99i "Dietsch" (primul \xc3\xaensemn\xc3\xa2nd: "german", ultimul: "olandez"), danez\xc4\x83: "tysk" (\xc3\xaensemn\xc3\xa2nd: "german"). Din jurul anului 875, scriitorii latini se refer\xc4\x83 la limba german\xc4\x83 sub numele de "teutonicus". De aici, folosirea termenului de "teutoni" ca referire la popoarele germanice \xc3\xaen general, \xc3\xaen afar\xc4\x83 de tribul specific de teutoni \xc3\xaenfr\xc3\xa2n\xc8\x9bi \xc3\xaen B\xc4\x83t\xc4\x83lia de la Aquae Sextiae, \xc3\xaen 102 \xc3\xae.Hr.'